ΓΡΑΠΤΗ ΕΡΩΤΗΣΗ E-2992/98

υποβολή: Kirsi Piha (PPE) προς την Επιτροπή

(8 Οκτωβρίου 1998)

Θέμα: Υποψίες για υπεξαίρεση χρημάτων από το ταμείο του Ευρωπαïκού Γραφείου Ανθρωπιστικής Βοήθειας Εκτάκτου Ανάγκης (ECHO)

Σύμφωνα με πληροφορίες που έφθασαν στη δημοσιότητα κατά τη διάρκεια της τρέχουσας εβδομάδας, η αστυνομία του Λουξεμβούργου διερευνά τις υποψίες για υπεξαίρεση χρημάτων κατά τη διαχείριση των πόρων της αρμόδιας για την παροχή βοήθειας σε περιπτώσεις καταστροφών υπηρεσίας της Επιτροπής. Από το ταμείο της εν λόγω υπηρεσίας έχει εξαφανισθεί ποσόν ύψους τουλάχιστον 500.000 Ecu. Επιπλέον, προοριζόμενοι για την εκτέλεση επί τόπου έργων πόροι έχουν διατεθεί, κατά παράβασιν όλων των σχετικών διατάξεων, για την κάλυψη εξόδων διοικητικής λειτουργίας των Βρυξελλών.

Οι υποψίες για υπεξαίρεση κλονίζουν την εμπιστοσύνη των πολιτών στην ικανότητα των διοικητικών υπηρεσιών της ΕΕ να ελέγχουν και να επιτηρούν τη χρήση των προερχομένων από την φορολογία πόρων. Απίστευτο θεωρείται το γεγονός ότι, παρά τους εσωτερικούς ελέγχους που διενεργεί η Επιτροπή της ΕΕ εν σχέσει με τη διαχείριση των πόρων, υπεξαιρέσεις τόσο σημαντικών χρηματικών ποσών έχουν λάβει χώρα χωρίς να γίνουν αντιληπτές από κανέναν ή χωρίς να προκαλέσουν την επέμβαση κανενός. Δεδομένου ότι σύμφωνα - πάντα - με τις πληροφορίες που εδόθησαν στη δημοσιότητα, στην προκειμένη περίπτωση δεν πρόκειται για ένα μεμονωμένο περιστατικό απάτης, οι συνολικές αρνητικές επιπτώσεις από την προκληθείσα ζημία ενδέχεται να είναι τεράστιες για την αξιοπιστία των θεσμικών οργάνων της ΕΕ.

Αναφορικά με τα ανωτέρω, πώς εξηγεί η Επιτροπή το γεγονός ότι καταχρήσεις τόσο μεγάλων χρηματικών ποσών λαμβάνουν χώρα χωρίς να γίνουν αντιληπτές παρά τους εσωτερικούς ελέγχους; Ποιά συγκεκριμένα μέτρα προτίθεται να λάβει η Επιτροπή στη συνέχεια προκειμένου να καταστήσει αποτελεσματικότερους του εσωτερικούς της ελέγχους, όχι μόνο εν σχέσει με την κατάσταση που έχει δημιουργηθεί τώρα αλλά και γενικότερα, με στόχο, αφενός, την αποτροπή παρομοίων περιστατικών και, αφετέρου, τη βελτίωση της δημόσιας εικόνας της ως υπεύθυνου διαχειριστή των κοινών πόρων;

Απάντηση της κ. Gradin εξ ονόματος της Επιτροπής

(11 Δεκεμβρίου 1998)

Η Επιτροπή επιθυμεί να τονίσει ότι δεν είναι ακριβής ο ισχυρισμός ότι οι υπεξαιρέσεις χρηματικών ποσών, στις οποίες αναφέρεται το αξιότιμο μέλος του Κοινοβουλίου, έγιναν χωρίς να υποπέσουν στην αντίληψη και χωρίς την παρέμβαση κανενός. Πράγματι, χάρη στην εργασία της Task force "συντονισμός για την καταπολέμηση της απάτης" (UCLAF), η ίδια η Επιτροπή είναι εκείνη που ανακάλυψε την περίπτωση απάτης, διαβίβασε το φάκελο στις δικαστικές αρχές και κίνησε τρεις πειθαρχικές διαδικασίες.

Εξάλλου, για να περιοριστούν στο μέλλον οι κίνδυνοι υπεξαιρέσεων, η Επιτροπή θα συνεχίσει τις ενέργειές της για την ενίσχυση των ελέγχων στο επίπεδο του διατάκτη και θα εξαντλήσει όλα τα περιθώρια έρευνας των περιστατικών απάτης στα οποία ενέχονται μόνιμοι ή άλλοι υπάλληλοι της Επιτροπής, συμπεριλαμβανομένης και της λήψης των αναγκαίων πειθαρχικών μέτρων.

Το είδος υπεξαίρεσης που αναφέρει το αξιότιμο μέλος είναι δυνατόν να αποκαλυφθεί με επί τόπου ελέγχους των σχεδίων, οι οποίοι στην Επιτροπή μπορούν να εκτελούνται τόσο από την διατάκτρια υπηρεσία την αρμόδια για τη δαπάνη όσο και από τη Γενική Διεύθυνση Δημοσιονομικού Ελέγχου. Επί πλέον, η UCLAF διεξάγει έρευνες.

Σύμφωνα με την τρέχουσα και αποδεκτή από τον ελεγκτικό κλάδο πρακτική και προκειμένου να εξασφαλίζεται η αξιοπιστία του χρηματοδοτικού συστήματος, η Επιτροπή διενεργεί επί τόπου ελέγχους μόνο σε ένα δείγμα από τα χρηματοδοτούμενα σχέδια, που επιλέγονται βάσει ανάλυσης κινδύνου.

Από το 1995, μία από τις προτεραιότητες της πρωτοβουλίας SEM 2000 είναι η ενίσχυση του εσωτερικού ελέγχου της Επιτροπής. Στο πλαίσιο αυτό, έχουν ήδη ληφθεί αρκετά μέτρα, όπως για παράδειγμα η βελτίωση της μεθοδολογίας ελέγχου, η εκλέπτυνση της ανάλυσης κινδύνου για την επικέντρωση πόρων στους τομείς εκείνους που θεωρείται ότι παρουσιάζουν το υψηλότερο επίπεδο κινδύνου, η ορθολογική οργάνωση εκ των προτέρων ελέγχων, με την διάθεση περισσότερων πόρων στον έλεγχο, και η επιτάχυνση του εξελεγκτικού κύκλου όσον αφορά τις γενικές διευθύνσεις.

Από την άλλη πλευρά και σύμφωνα με το SEM 2000, η Επιτροπή συνέστησε διοικητικές μονάδες για τη διαχείριση των ανθρώπινων και χρηματοοικονομικών πόρων. Οι μονάδες αυτές είναι ανεξάρτητες από τις επιχειρησιακές μονάδες και είναι ιδιαίτερα αρμόδιες για εσωτερικούς ελέγχους, εξακριβώσεις και επί τόπου ελέγχους.